18. ΑΝΑΓΚ. ΝΟΜΟΣ 662 της 27 Απρ./4 Μαΐου 1937 Περί παροχής προθεσμίας δια χαρτοσήμανσιν ιδιωτικών τινων εγγράφων. ΄Αρθρον μόνον.-1.Επιτρέπεται η εντός έξ μηνών από της ισχύος του παρόντος χαρτοσήμανσις ιδιωτικών συμφώνων, ως και παρομοίων προσυμφώνων, συναφθέντων μεταξύ γηγενών, Ελλήνων το γένος, από της καταλήψεως της Λέσβου και εντεύθεν και μη συνταγέντων ενώπιον συμβολαιογράφου, εχόντων αντικείμενον την σύστασιν, αλλοίωσιν ή μετάθεσιν εμπραγμάτων δικαιωμάτων, επί ακινήτων κειμένων εν τη νήσω Μυτιλήνη, επί τη καταβολή των νομίμων τελών, αρχικών και προσθέτων, λόγω προστίμου, συμφώνως προς τας διατάξεις του κεφαλαίου Δ΄ του ν. 4755 περί κώδικος των νόμων περί τελών χαρτοσήμου εκτός αν η υπόθεσις, αχθείσα ενώπιον των δικαστηρίων, εξεδικάσθη, εκδοθείσης τελεσιδίκου αποφάσεως. Τα ούτω χαρτοσημανθέντα ιδιωτικά σύμφωνα ανακτώσι το κύρος ωσεί απ’ αρχής είχον συνταχθή επί χαρτοσήμου και ενώπιον συμβολαιογράφου. 2.Δεν θίγονται δια του παρόντος αι κείμεναι διατάξεις περί ανωμάλων δικαιοπραξιών, διατηρούμεναι εν ισχύϊ. Η ισχύς του παρόντος άρχεται από της καταχωρίσεως αυτού εν τη Εφημερίδι της Κυβερνήσεως. Βλ. και τροποποιητικάς διατάξεις Α.Ν. 1468/1938 τόμ. 17 σελ. 310. Η προθεσμία του νόμου τούτου παρετάθη επί 4μηνον από της ισχύος του Α.Ν. 2516/1940 (κατωτ. αριθ. 23). Βλ. επέκτασιν του νόμου τούτου εν Λήμνω δια του Α.Ν. 1468/1938 (17 Ιδ.) και εν τη νήσω Αγ. Ευστράτιος, δια του Α.Ν. 2811/1941 (κατωτ. αριθ. 24). 